钦定古今图书集成/理学汇编/文学典/第115卷 > 何乔远
## 钦定古今图书集成/理学汇编/文学典/第115卷 > 何乔远

按《明外史》本传：“乔远，字穉孝，晋江人。万历十四年进
士。除刑部主事，历礼部仪制郎中。神宗欲封皇长子
为王，乔远力争不可，同官陈泰来等言事被谪，抗疏
救之。倭乱朝鲜，石星许之封贡，倭益猖蹶。二十二年
春，朝鲜使臣金晬泣言：李如松与贼议和，禁国人不
得抗拒，致束手受刃者六万馀人。沈惟敬交通倭贼”，
许以和亲，而欺罔中朝，诡称乞降悔罪，其词多辱国。
乔远即据以上闻，因进累朝驭倭故事，请特降敕止
封，毋下枢曹，使得寝阁。帝见疏，颇心动，而星坚持己
说，疏竟不行。先是，肃王薨，其子请袭，尚书罗万化谓
当俟丧终，中贵纳其贿为道地，乔远固拒，遂为所怨。
会部疏误遗乔远名，当停俸。中贵乘机激帝怒，坐谪
广西布政司经历。以事归。里居二十馀年，中外交荐，
并不起。光宗立，召为光禄少卿，移太仆。时辽阳已失，
王化贞驻广宁，妄称当战，中朝颇惑之。乔远画守御
策，力言不宜轻举。无何，广宁竟弃，如乔远言。天启二
年进左通政。徐鸿儒乱山东，官军屡奏捷。乔远请因
战胜之威，急赦胁从，与之更始。帝褒纳焉。邹元标之
建首善书院也，给事中朱童蒙等劾之。乔远上言：“书
院《上梁文》，实出臣手，义当并罢。”语多侵童蒙，童蒙辈
大恨。其冬，进光禄卿。明年，得疾，将告归，适用为通政
使，遂出国门引疾。叶向高素重乔远，亲出郊挽之。乔
远不可，五疏力辞，乃诏以户部右侍郎致仕。崇祯二
年，起南京工部右侍郎。给事中卢兆龙劾其衰庸，寻
自引去。乔远性行醇实，博览好著书，尝辑明十三朝
遗事，为《名山藏》。又纂《闽书》百五十卷，颇行于世。兄乔
迁，举人，大理评事。子九云，与乔迁孙运亮，皆崇祯十
六年进士。九云官庶吉士，运亮海康知县。